ལེའུ་བཞི་བ།དྲག་པོ་གཡུལ་འགྱེད་ཀྱི་འཕྲིན་ལས་ཀྱི་རིམ་པ་ལ་ཡང་གཉིས་ཏེ།འཁྲབ་ཚན་དང་པོ།ཐོག་རྒྱལ་བསམ་སྦྱོར་ངན་པ་ཡིས།།ཁྲ་མོ་གླིང་ལ་བར་ཆད་བརྩམས།།སློབ་དཔོན་པདྨའི་བཀའ་ལུང་ལྟར།།གླིང་དཀར་ལྷ་སྡེ་གཡུལ་ལ་ཆས།།ཞེས་པ་ལྟར་གླིང་གེ་སར་རྒྱལ་པོ་མཁའ་སྤྱོད་ཞིང་ལ་བྱོན་ཤུལ་དུ་དོལ་གྱི་བདུད་རྗེ་གནམ་ལྕགས་ཐོག་རྒྱལ་གྱིས་བདུད་དམག་གི་དཔུང་ཆེན་བསྐུལ་ནས་དམག་སྣ་གླིང་ལ་གཏད་པ་ན།གླིང་སེང་ཆེན་ནོར་བུ་དགྲ་འདུལ་ཁོང་མཁའ་སྤྱོད་ཞིང་ན་ཡོད་པ་ལ་སློབ་དཔོན་གྱི་ལུང་བསྟན་བྱུང་ནས་བདུད་རྒྱལ་འདུལ་སྐལ་དེ་འདན་སྲས་ཁོ་ན་ལ་ཡོད་པར་གསུངས་པས།གེ་སར་རྒྱལ་པོས་མྱུར་དུ་ཕོ་ཉ་མངགས་ཤིང་འདན་སྲས་གཡུ་འོད་འབུམ་མེ་ཡིས་གླིང་ཚོ་དྲུག་ལྷ་སྡེའི་འདུ་ར་བསྡུས་ཤིང་གླིང་གི་དཔའ་རྟུལ་བརྒྱད་ཅུ་གཙོས་རུ་བཞིའི་དཔུང་ཆེན་ལ་ཁ་ལོ་བསྒྱུར་ནས་བདུད་དཔུང་འདུལ་བར་ཆས་པའོ།།